text: Hurtige tog lukker et stort antal usikrede overkørsler
  05 juli 2016 kl. 14.34
  For at øge sikkerheden vil Banedanmark nedlægge et stort antal usikrede overkørsler. I Tønder og i Bramming skal 13 overkørsler lukkes.
  Med tog der kører hurtigere og hurtigere, og samtidig bliver mere lydløse end i gamle dage, så er det blevet alt for farligt med for mange usikrede togoverkørsler. Det mener Banedanmark i hvert fald og derfor er repræsentanter fra Banedanmark lige nu på tur rundt i Danmark for at orientere de berørte borgere.
  I dag var der orienteringsmøde ved Gallehusskovvej nord for Tønder. Her ligger en af de 13 overkørsler i området omkring Tønder og Bramming, der skal lukkes.
  Planen er, at alle de 180 usikrede overkørsler der stadig eksisterer, skal lukkes eller sikres senest i 2018.
  Det er dog ikke sikkert, at alle overkørsler ender med at blive lukket. Lukninger vil betyde, at trafikken i området den bliver ændret og derfor kan det betyde, at nogle at overkørslerne i stedet  bliver opgraderet med bomanlæg, så lukningerne ikke resulterer i alt for store omveje for de berørte borgere.
  
  